Kamenický, Ladislav, poslanec NR SR (2021-05-10):
Ďakujem pekne. Vážené dámy, vážení páni, máme za sebou celkom náročný deň a musím povedať, je deväť hodín, rozprava sa skončila, ale chcel by som ju trošku najskôr zhodnotiť a potom by som povedal zopár slov k tomu, čo bolo predmetom dnešnej schôdze. Musím skonštatovať, že čakal som, že zo strany koaličných poslancov tu bude oveľa, oveľa väčší záujem o rozpravu. Ako som to celý deň pozoroval, tak najviac sa zastávali pani ministerky jej kolegovia zo strany ZA ĽUDÍ, čo je pochopiteľné, a zopár ľudí zo SaS-ky. Ostatní tu v podstate celý deň ani neboli. Až na pár výnimiek, ak. Čiže vidieť, pani ministerka, akú máte podporu v tejto sále. To isté sa týka vlády. Vláda tu väčšinu času nebola, som zvedavý, teda či prídu aj na hlasovanie, už sa tu pomaličky vláda zbiera, tak som zvedavý teda, že či prídu všetci. Na jednej strane debata, alebo teda tá rozprava, chcem sa poďakovať, samozrejme, všetkým opozičným poslancov, ktorí boli veľmi aktívni zo všetkých opozičných strán, za to, že ste hovorili to, čo ste si mysleli a aký bol váš názor. Zaznelo tu veľakrát z úst pani ministerky, že vraj my ju tu grilujeme kvôli tomu, že ona bojuje za spravodlivosť na Slovensku. Dokonca pani ministerka sa vyjadrila, ako sa veľmi teší, a vymenovávala nám tu, koľko tu ona dostala ľudí do basy. Musím povedať, pani ministerka nie je orgán činný v trestnom konaní a ona nám tu nemá hovoriť a pripisovať si zásluhy. Bol tu kolega Čepček, ktorý hovorí, že pani ministerka sa správa ako herečka, to znamená, že chce byť na výslní všetkých reflektorov, a ja to považujem aj ako jej jednu z vlastností, nakoľko keď niekto chce byť stále na očiach, tak sa drží tej svojej ministerskej stoličky tak, že politická zodpovednosť je pre ňu absolútne cudzie slovo. Veľa sa tu hovorilo o reforme súdnej mapy. O tej obrovskej kritike, ktorá bola po celom Slovensku, a to neboli len, to nebola len kritika poslancov, ale všetkých, ktorých sa to týka. Myslím si, že súdna mapa má byť o tých sudcoch, má byť pre nich a mali by, mali by ste presvedčiť aspoň časť tých sudcov, nie štyroch, aby rešpektovali a akceptovali to, čo ste navrhli. Hovorilo sa tu o generálovi Lučanskom veľmi veľa. Ja chcem vyzdvihnúť poznámku pani poslankyne Vaľovej, ktorá hovorila o tom, že prednedávnom sme tu schválili zákon o tom, že nesmieme držať psov na reťazi, ale veľa sa tu hovorilo o tom, ako generál Lučanský po tom, ako bol zranený, bol vedený ako, horšie ako zviera v tých reťaziach, takzvanom, mal taký takzvaný medveď. Pás, reťaze a ešte aj vodítko. Ten pes sa má dnes lepšie ako človek, ktorého ste zavreli do väzby. Generál Lučanský je prvá obeť kolúznej väzby. Veľa sa tu hovorilo o advokátovi Krivočenkovi a to sú len výhovorky. To, čo ste nám tu predviedli, ste hovorili veľmi cynicky o tom, ako sa nedalo, ako sa nedala zohnať pľúcna ventilácia. Na Slovensku bolo 37 voľných pľúcnych ventilácií. Čo ste urobili? Nič. A tak jak povedal kolega Valocký, COVID sa nedostáva za 20 sekúnd. Ten človek musel byť v problematickom stave. Čo urobil štát? Pri človeku, ktorý bol, nebol ešte odsúdený, je považovaný dovtedy za nevinného, je tu prezumpcia neviny na to, aby zachránili jeho život, ten človek zomrel úplne zbytočne. Keby ste mu tú pľúcnu ventiláciu dali a bolo ich 37 na celom Slovensku, tak možno by to prežil. Keby ste urobili všetko a nepodarilo by sa to, tak my by sme povedali, že dobre. Ale neurobili ste kroky, ktoré bolo treba urobiť, aby ste zachránili tohto advokáta. A určite budeme v budúcnosti prešetrovať to, akým spôsobom k tomu došlo a či sa dalo urobiť viac pre záchranu tohto človeka. Tento človek zomrel, keď bol v opatere štátu. Nebol ešte odsúdený, nebol odsúdený. Toto je jeden z dôvodov, prečo vás dnes odvolávame. Už pri tých posmešných vyjadreniach na generála Lučanského ste mali odstúpiť. Nie ešte s tými ďalšími argumentami, ktoré som tu dnes doniesol. Hodinu som tu rozprával, páni a dámy, mám tu osem strán toho (rečník zobral do rúk materiály, ukazujúc ich plénu), čo navyvádzala pani poslankyňa, alebo teda pani ministerka Kolíková. To sa ani nedá zopakovať, čo všetko sme jej vyčítali. Pomenujem to veľmi v krátkosti. Firma MK REAL a budem hovoriť len tie veci, ktoré sa, v ktorých pani ministerka mala vyvodiť politickú zodpovednosť. Sprenevera peňazí, ktoré, bežných občanov, 16-tisíc za, pri správe bytových domov bolo spreneverených, ukradnutých týmto bežným občanom. Nebudem hovoriť o tom, že peniaze sa im vrátili až v momente, keď sme na to upozornili, a ešte aj to sa čakalo až na posledný deň, 4. mája tohto roku, to je pred šiestimi dňami, o tej kauze sme hovorili oveľa, oveľa dávnejšie. Ďalej. Trestný čin neoprávneného podnikania. Šestnásť rokov firma MK REAL podnikala neoprávnene. Vy ste majiteľka tej firmy a vy sa tvárite, že nič neviete. Toto chce niekto uveriť? Vy neviete, v čom podnikáte, neviete, či máte živnosť na to, že podnikáte v správe bytových domov? Poďme ďalej. Bavíme sa o podvodoch na Blagoevovej ulici, ktorú, žiaľ, títo majitelia bytov nedali ako, nedali na vás trestné oznámenie, teda na vašu firmu. Ďalšia vec. Falšovanie podpisov vlastníkov bytov na zápise z domovej schôdze. I vaša firma sfalšovala podpisy, vybrala vyššie úvery, potom ich preinvestovala a pravdepodobne ešte, ešte aj na tých investíciách okradla tých ľudí. Poďme ďalej. Ukradnutý pozemok. Pod firmou VK, MK REAL a takisto pod firmou ELEKTRONIKA. Podobným spôsobom ako pán Kiska. A viackrát to tu bolo povedané, hovoríte tu veľa o spravodlivosti. Kedy bude pán Kiska odsúdený za tie jeho podvody, ktoré napáchal na Slovenku? Kedy? Mnohí z vás tu o tom hovorili. Spravodlivá môžte byť vtedy, keď budete trestať aj vlastných ľudí, ktorí vás stvorili. Poďme ďalej. Firma ELEKTRONIKA. Darilo sa jej hlavne teda, keď ste boli vo funkciách. Ja som to prerátal a veľmi krátko to zhrniem. Za jeden rok, keď ste boli vo funkcii, dostala táto firma zákazky za 1,4 mil. v priemere za rok. Keď ste neboli vo funkcii, za 140-tisíc. Desaťkrát menej. Opäť náhoda. Samé náhody. Nebudem už ani hovoriť o prenájme budovy, o ktorej sme sa tu bavili, kde teda vaša, vaše ministerstvo si prenajíma budovu od človeka, ktorý je spoločníkom vášho brata. Opäť tu nie je žiadny konflikt záujmov. Vôbec nie. A ja chápem, aj prečo strana SaS tak vehementne vás podporovala dneska. Nebudem hovoriť o vašom vyčíňaní v relácii s pani Martinákovou, kde ste teda hovorili o tom, že ona má konflikt záujmov a nemôže robiť moderátorku, a vy sa tvárite, že môžte robiť ministerku s týmito všetkými pochybeniami, ktoré sme vám tu dnes spomenuli. Dámy a páni, hovorili ste veľa v predvolebnom boji o politickej kultúre. Hovorili ste o transparentnosti, hovorili ste, teda vaša šéfka pani Remišová hovorila o tom, že politici by nemali mať biznis so štátom. Ja s tým plne súhlasím. Vo vašej vlastnej strane vyvodil pán Šeliga osobnú zodpovednosť, pani Žitňanská vyvodila osobnú zodpovednosť za maličkosť, to bola maličkosť. Boli tu spomínané prípady, keď jednotliví ministri absolútne nemohli napríklad za výbuch v továrni na Slovensku a ten minister obrany odstúpil. A vy nás tu dnes presviedčate, že na základe tohto všetkého, čo sme tu dnes povedali, vy nemusíte odstúpiť. Je tu nová politická kultúru. Dámy a páni, dnes budeme hlasovať o dôvere ministerke Kolíkovej a môžem povedať, že dnes koalícia už avizovala, že podporí, teda neodvolá pani ministerku z funkcie. Ak je toto tá nová politická kultúra, to nové slušné Slovensko, tak sme dopadli veľmi zle, dámy a páni. Každý poslanec Národnej rady by sa k tomu mal vyjadriť slobodne a ja si vážim pána Čepčeka, ktorý jediný povedal celej koalícii, že za pani ministerku dnes hlasovať nebude. Teda bude hlasovať za to, aby bola odvolaná. Osobne si myslím, že tých náhod pri pani ministerke Kolíkovej bolo tak veľa, že už nie sú to náhody, to som už raz hovoril, a stávajú sa pravidlom. Môžem povedať za seba, ja si myslím, že, pani ministerka, že všetko, čo ste napáchali, lebo ľudia, ktorí niečo urobili v minulosti, tak budú robiť ďalej, že vy sa dlho ako ministerka spravodlivosti určite neohrejete. Ja chcem vyzvať všetkých poslancov, ktorí to myslia s tou politickou kultúrou a vyvodzovaním politickej zodpovednosti na Slovensku vážne, aby zahlasovali za odvolanie ministerky spravodlivosti Kolíkovej z jej funkcie. Ona sa tej funkcie tak drží, že si myslí, že má na ňu právo a nárok. Nie je to tak. Ak teda chceme byť, bojovať proti klientelizmu, korupcii, chceme byť transparentní, tak sa podľa toho aj správajme. Ďakujem pekne za pozornosť.